SKRIFTLIG FORESPØRGSEL E-2251/02

af Ria Oomen-Ruijten (PPE-DE) til Kommissionen

(23. juli 2002)

Om: Piskesmældslæsioner

I sit svar på min skriftlige forespørgsel E-1452/02(1) om piskesmældslæsioner anfører Kommissionen, at der i det fjerde rammeprogram er medtaget to projekter om dette emne. Kommissionen undlader imidlertid at give konkret svar på spørgsmålet. Derfor vil jeg forelægge det endnu engang:

Det femte femårige rammeprogram er i mellemtiden afsluttet. Hvornår kan der nu forventes resultater, konkrete aktioner og nye bestemmelser vedrørende undgåelse af piskesmældslæsioner?

(1) EFT C 277 E af 14.11.2002.

Svar afgivet på Kommissionens vegne af Erkki Liikanen

(3. september 2002)

Kommissionen oplyste i sine svar på det ærede parlamentsmedlems to tidligere skriftlige forespørgsler E-0310/02(1) og E-1452/02(2) det ærede parlamentsmedlem om, at et større forskningsprogram om netop piskesmældslæsioner var under gennemførelse.

Kommissionen iværksatte som led i programmet om konkurrencedygtig og bæredygtig vækst for perioden 1998-2002 forskningsprogrammet Whiplash II, der videreførte Brite-Euram III projektet (der var Whiplash I).

Som del af Whiplash I udviklede TNO (en nederlandsk organisation for anvendt videnskabelig forskning) i Delft en prøvedukke af typen RID-2 (Rear Impact Dummy). Denne prøvedukke er baseret på den, der aktuelt anvendes til frontalkollisioner. Prøvedukken skal anvendes i forbindelse med lave og middelsvære kollisionsafprøvninger bagfra og det vil være påkrævet at foretage yderligere afprøvninger, inden det kan konstateres, om den også kan anvendes til frontalkollisioner.

Nogle af resultaterne fra Whiplash I og visse nationale undersøgelser vil sandsynligvis blive anvendt som led i EURO-NCAP (European New Car Assessment Programme) programmet. Formålet med dette program er at give forbrugerne en mulighed for uafhængigt at vurdere sikkerhedsydelsen af biler, der sælges i Europa.

Forskningsprogrammet Whiplash II, der blev indledt i marts 2001, fortsætter indtil marts 2004. Det omfatter forskellige aspekter som:

- ulykkesanalyser for at uddybe kendskabet til årsagerne til ulykker samt under hvilke forhold, piskesmældslæsioner opstår.

- humanrespons og læsioner under laboratorieforhold for at udvikle kriterier, der kan måles på prøvedukker.

- udvikling af en passende prøvemetode, der kan anvendes i forbindelse med køretøjer (kollisionsafprøvninger bagfra).

Når disse resultater foreligger, vil de blive drøftet i international fora som EEVC (European Enhanced Vehicle Safety Committee), GRSP (passivsikkerhedsarbejdsgruppen) under FN/ECE (FN's økonomiske kommission for Europa) IHRA (International Harmonisation of Research Activities). Sideløbende med dette program er det amerikanske trafiksikkerhedsagentur National Highway Traffic Safety Agency i færd med at undersøge muligheden for forbedringer af den amerikanske lovgivning på dette område.

Eftersom disse vigtige forskningsprogrammer endnu er under udførelse er det vanskeligt at udtale sig om resultaterne og den deraf følgende indførelse af ny lovgivning. Kommissionen vil imidlertid beslutte sig om tekniske regulativer så snart resultaterne foreligger.

(1) EFT C 205 E af 29.8.2002, s. 111.

(2) EFT C 277 E af 14.11.2002.